સૌથી પહેલા તો આપણને જે ગરમીનો અહેસાસ કરાવે છે તેવા HP લોકો અને સમાચારોને દુર રાખો. ઉપર જણાવ્યા મુજબ ગરમી-ગરમી કરતા લોકોને બોલવાનો મોકો જ ન આપો. એ બોલવા જાય તો એમના મ્હોમાં બરફ ઠોંસી દો. અથવા બરફ લઈને પોતાના અને સામેવાળાના ગાલ પર ઘસવા લાગો. છતાં બોલીને રહે તો એમ કહો કે ‘હજુ ક્યાં ગરમી પડી જ છે તે તમે ગરમી ગરમી કરો છો, લાગે છે તમારી ઉંમર થઇ ગઈ’. ઉંમરનું સાંભળીને મોટે ભાગે સામેવાળી પાર્ટી ગરમીની વાત માંડી વાળશે. એ મહિલા મંડળમાંથી હશે તો તો ખાસ. આ દાવ પણ ખાલી જાય તો શર્ટ કાઢી નાખો. ગરમીનો કકળાટ કરનારને અહેસાસ કરાવો કે એના કહેવાથી તમને ગરમી લાગવાની શરૂઆત થઇ છે. સાચુ કહીએ તો અમારું મગજ ગરમી કરતાં ગરમી ગરમીની બુમો પાડનારાથી વધારે તપી જાય છે.